ชงรัฐบาลใหม่เก็บภาษีสิ่งแวดล้อม
"สรรพสามิต"เตรียมเสนอรัฐบาลใหม่เก็บภาษีสิ่งแวดล้อมเพื่อชดเชยรายได้ภาษีนิติบุคคลที่ลดลง&nbsp;
20 ก.ค. 2554

"สรรพสามิต"เตรียมเสนอรัฐบาลใหม่เก็บภาษีสิ่งแวดล้อมเพื่อชดเชยรายได้ภาษีนิติบุคคลที่ลดลง 
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า กรมสรรพสามิต เตรียมเสนอรัฐบาลใหม่เรื่องการหารายได้จากภาษีสรรพสามิตสิ่งแวดล้อม เพื่อชดเชยกับรายได้ภาษีนิติบุคคลที่คาดว่าจะมีการปรับตัวลดลง ซึ่งเป็นไปตามแนวโน้มการจัดเก็บรายได้ของหลายประเทศที่มีการเพื่มรายได้จากภาษีสิ่งแวดล้อม รวมทั้งยังใช้เป็นเครื่องมือในการปรับเปลี่ยนพฤติกรรมผู้บริโภค  ภายใต้แผนปฏิบัติการ "สรรพสามิตสีเขียว" (GREEN EXCISE TAX REFORM) ตามแนวคิด "ผู้ก่อมลพิษเป็นผู้จ่าย" (Polluter Pay Principle) 
สำหรับเป้าหมายการจัดเก็บภาษีกับสินค้าหรือบริการที่มีผลกระทบต่อสิ่งแวดล้อม เช่น ภาษีรถยนต์ ภาษีแบตเตอรี่  ภาษีเครื่องปรับอากาศ ภาษีสนามกอล์ฟ  ภาษีเชื้อเพลิง ซึ่งภาษีบางรายการมีการเก็บแล้วยกเลิกไปก็ต้องมาจัดเก็บใหม่ให้เกิดความเหมาะสม 
นอกจากนี้ยังมีกลุ่มสินค้ายังไม่ได้อยู่ในโครงสร้างพิกัดอัตราภาษีสรรพสามิต ที่จะมีการจัดเก็บภาษีเพิ่มเติม เช่น น้ำมันหล่อลื่น ยาฆ่าแมลง ยางรถยนต์ บรรจุภัณฑ์ รวมถึงการปรับโครงสร้างภาษีใหม่เช่นภาษีบุหรี่ ที่จัดเก็บจากราคานำเข้า(ซีไอเอฟ) ปรับเป็นจัดเก็บจากราคาขายปลีก
ทั้งนี้จะต้องเสนอกระทรวงการคลังให้แก้ไขพ.ร.บ. สรรพสามิตปี 2527 และ พ.ร.บ. ภาษีพิกัดอัตราภาษีสรรพสามิต ปี 2527 เพื่อรองรับการจัดเก็บภาษีดังกล่าว และให้บรรลุผลตามวัตถุประสงค์คือ การหารายได้เพิ่มหลายหมื่นล้านบาทต่อปี  และยังส่งเสริมด้านศักยภาพการแข่งขัน และการลงทุนระหว่างประเทศ เน้นแก้ไขปัญหาสินค้านำเข้าคุณภาพต่ำและก่อปัญหามลพิษ สอดรับกับกระแสการตื่นตัวของ ทั่วโลกในการแก้สภาวะโลกร้อน